《题汪水云诗卷》
宋代·夏天民

仰峰昨夜三尺雪，梅花吟老坐如橛。
道人吸扉来掺别，茗盌冰胶不堪啜。
袖中枝桐半皴裂，为予载拊舒郁结。
谁裁古调多曲折，拍拍胡笳中音节。
燕山孤累心石铁，神物护持笔生舌。
杜陵老翁代佛说，长歌自击唾壶缺。
万古剑铓倒流血，毛发森森照关月。
於乎嵇康东市计仍拙，广陵一散何尝绝。